Bekende sangeres sterfDolores O’Riordian. Foto: Facebook. Dolores O’Riordan, die hoofsangeres van die rockgroep The Cranberries is onverwags in die ouderdom van 46 dood. Dié Ierse musikant, oorspronklik van Limerick, het die groep in die 90’s tot internasionale sukses gelei met treffers soos “Linger” en “Zombie”. BBC News berig ŉ verklaring van haar uitgewer lui dat sy in Londen was vir ŉ kort opnamesessie. “Geen verdere besonderhede is in dié stadium beskikbaar nie.” Die gesin het privaatheid in dié tyd versoek. Die Irish Times berig sy word oorleef deur haar eksman, Don Burton, en haar drie kinders, Taylor Baxter, Molly Leigh en Dakota Rain. Die groep het in 2003 opgebreek en weer in 2009 herenig. Die groep het verlede jaar ŉ akoestiese album vrygestel met die titel Something Else. Hulle moes egter optredes in Europa en Noord-Amerika kanselleer weens O’Riordan se verswakkende gesondheid. The Cranberries. Foto: Facebook.